เก็บตกการเงิน
ลีสซิงดี๊ด๊าโตตามภาษีรถ
24 ก.ย. 2554

ลีสซิงดี๊ด๊าโตตามภาษีรถ 
ศูนย์วิจัยกสิกรไทยวิเคราะห์ว่า มาตรการลดภาษีสรรพสามิตสูงสุด 1 แสนบาท สำหรับผู้ซื้อรถยนต์คันแรกที่เข้าเกณฑ์ตามเงื่อนไขของรัฐบาล ซึ่งมีผลสำหรับการจองซื้อตั้งแต่วันที่ 16 ก.ย. 2554 และรับรถภายในวันที่ 31 ธ.ค. 2555 นั้น ส่งผลให้เกิดการกระตุ้นความต้องการซื้อรถยนต์ใหม่ในช่วง 15.5 เดือนนับจากนี้ให้เพิ่มขึ้น ทั้งจากความต้องการใช้รถตามปกติ และจูงใจให้เกิดตัดสินใจซื้อเร็วขึ้น โดยเฉพาะอย่างยิ่งในช่วงท้ายก่อนมาตรการจะสิ้นสุด ซึ่งจะเชื่อมโยงไปถึงการให้สินเชื่อเพื่อเช่าซื้อรถยนต์ในระบบธนาคารพาณิชย์ ที่จะเติบโตดีต่อเนื่องเฉลี่ยอยู่ในช่วง 28-30% เป็นเวลา 3 ปีติดต่อกัน 
ทั้งนี้ มาตรการภาษีสำหรับรถคันแรกดังกล่าว คาดว่าจะหนุนอำนาจซื้อของผู้บริโภคผ่านเงินคืนภาษีที่คิดเป็นอัตราตั้งแต่ 325% ของราคาขายเฉลี่ย
นโยบายภาษีรถคันแรก คงหนุนยอดคงค้างสินเชื่อเช่าซื้อในระดับสูงทั้งในปีนี้ และปี 2555 ศูนย์วิจัยกสิกรไทย คาดว่ายอดคงค้างสินเชื่อเช่าซื้อรถในระบบสถาบันการเงิน น่าจะเติบโตในระดับสูงประมาณ 28-30% ในปี 2554 หรือเพิ่มเป็นประมาณ 6.4-6.5 แสนล้านบาท 
แม้มีโอกาสทางธุรกิจเพิ่มขึ้น แต่ผู้ให้บริการสินเชื่อเช่าซื้ออาจยังต้องใช้ความระมัดระวังในการขยายฐานลูกค้าใหม่ โดยแม้มาตรการภาษีรถคันแรกจะเพิ่มความสามารถในการซื้อรถของผู้บริโภคกลุ่มที่ไม่เคยมีรถมาก่อน ซึ่งย่อมมีผลในการขยายฐานลูกค้าใหม่ให้กับผู้ให้บริการสินเชื่อเช่าซื้อรถใหม่ แต่เนื่องจากปฏิเสธไม่ได้ว่า อาจมีผู้บริโภคที่ได้สิทธิประโยชน์ทางภาษีกลุ่มหนึ่ง ประสบปัญหาการชำระหนี้ อันนำมาสู่ปัญหาการทิ้งรถทั้งโดยตั้งใจและไม่ตั้งใจก็ตาม ขณะที่ทางการยังมีข้อจำกัดบางประการในการกำหนดบทลงโทษกับผู้บริโภคที่ไม่สามารถถือครองรถได้ครบตามกำหนด 5 ปี ดังนั้น เพื่อบริหารจัดการความเสี่ยงของตน ผู้ให้บริการสินเชื่อเช่าซื้อ จึงมีแนวโน้มที่จะกำหนดเงื่อนไขที่เข้มงวดขึ้น เพื่อลดแรงจูงใจในการผิดสัญญาการถือครองหรือผิดนัดชำระหนี้ โดยเฉพาะจากกลุ่มผู้บริโภคที่อาจเปลี่ยนใจหลังจากได้รับเงินภาษีคืนจากภาครัฐ และเมื่อมูลค่าเงินดาวน์และเงินคืนภาษีจากภาครัฐมีมูลค่าใกล้เคียงกัน 
ทั้งนี้ เงื่อนไขที่เข้มงวดขึ้นจากฝั่งผู้ให้บริการสินเชื่อเช่าซื้อดังกล่าว อาจออกมาในรูปของการเรียกหลักประกันเพิ่ม โดยเฉพาะกับลูกค้าบางรายที่ไม่อาจแสดงที่มาของรายได้ให้สะท้อนความสามารถในการชำระหนี้ได้ดี โดยอาจกำหนดให้ลูกค้าบางรายวางเงินดาวน์เพิ่มขึ้นให้เท่ากับจำนวนเงินภาษีที่จะได้รับคืน เช่น รถยนต์นั่งราคาจำหน่าย 5.3 แสนบาท อัตราภาษีสรรพสามิต 25% จะได้รับเงินคืน 1 แสนบาท อัตราการวางเงินดาวน์ขั้นต่ำจะปรับจาก 8 หมื่นบาทเป็น 1 แสนบาท หรือเพิ่มจาก 15% เป็น 20% ของมูลค่ารถ